ทิสโก้บุกตลาดต่อขายกิมจิ19เดือน
&nbsp;
10 ส.ค. 2554

โพสต์ทูเดย์ — บลจ.ทิสโก้ส่งกองตราสารหนี้เกาหลี 11 บุกตลาดอีกรอบ หลังตลาดยังตอบรับดี มั่นใจเศรษฐกิจเกาหลีใต้เริ่มฟื้นตัว 
นายธีรนาถ รุจิเมธาภาส กรรมการ ผู้จัดการ บริษัทหลักทรัพย์จัดการกองทุน (บลจ.) ทิสโก้ เปิดเผยว่า บลจ.ทิสโก้ เตรียมเปิดจำหน่ายครั้งแรก (ไอพีโอ) กองทุนเปิดทิสโก้ตราสารหนี้ภาครัฐเกาหลี 11 (TISCO Korea Fixed Income Fund #11 : TISCOKF11) อายุโครงการประมาณ 1 ปี 7 เดือน มูลค่าโครงการ 1,000 ล้านบาท ระหว่างวันที่ 1117 มิ.ย. 2553 นี้ ที่ธนาคารทิสโก้ทุกสาขา โดยผู้ที่สนใจสามารถจองซื้อขั้นต่ำ 2 หมื่นบาท 
ทั้งนี้ กองทุนดังกล่าวเป็นกองทุนที่เน้นลงทุนในพันธบัตรรัฐบาลหรือหน่วยงานภาครัฐของประเทศเกาหลีใต้ โดยเฉลี่ยในรอบปีบัญชีไม่ต่ำกว่า 80% ของมูลค่าทรัพย์สินสุทธิของกองทุน จุดเด่นอยู่ที่มีการป้องกันความเสี่ยงจากอัตราแลกเปลี่ยนเต็มจำนวน ซึ่งน่าจะช่วยเพิ่มความมั่นใจของผู้ลงทุนและมีโอกาสรับผลตอบแทนสูงกว่าดอกเบี้ยเงินฝากในประเทศ โดยผลตอบแทนไม่ต้องเสียภาษีเงินได้บุคคลธรรมดา 
“กองทุนเปิดทิสโก้ตราสารหนี้ภาครัฐเกาหลี 11 นี้ นับเป็นอีกช่องทางหนึ่งที่จะช่วยเพิ่มผลตอบแทนจากการลงทุนในต่างประเทศ และยังเป็นการช่วยกระจายความเสี่ยงได้เป็นอย่างดี ด้วยแนวโน้มที่เศรษฐกิจของเกาหลีใต้มีการขยายตัวที่แข็งแกร่ง ซึ่งเห็นสัญญาณได้จากการที่ธนาคารกลางเกาหลีใต้ได้ประกาศคงอัตราดอกเบี้ยนโยบายไว้ที่ระดับ 2% อีกทั้งยังคาดว่าในปีนี้เศรษฐกิจของเกาหลีใต้จะมีการขยายตัวอยู่ที่ 5.2%” นายธีรนาถ กล่าว
ขณะเดียวกันการลงทุนในตลาดหุ้นไทยยังค่อนข้างมีความผันผวน และอัตราดอกเบี้ยเงินฝากในประเทศยังคงอยู่ในระดับต่ำ กองทุนดังกล่าวจึงเป็นทางเลือกหนึ่งที่จะช่วยตอบโจทย์การลงทุนได้เป็นอย่างดี
ทั้งนี้ บลจ.หลายๆ แห่งยังออกกองทุนที่ไปลงทุนในพันธบัตรเกาหลีใต้อย่างต่อเนื่อง โดยไม่ได้กังวลถึงความขัดแย้งระหว่างเกาหลีใต้และเกาหลีเหนือ เพราะคาดการณ์ว่าคงไม่เกิดสงครามขึ้น